PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/051	Bratislava 19. júna 2008	

Protimonopolný úrad Slovenskej republiky, odbor koncentrácií v správnom konaní číslo 0025/OK/2008 začatom dňa 31. 03. 2008 na základe oznámenia koncentrácie prostredníctvom splnomocnenej spoločnosti Advokátska kancelária SCHULTZOVÁ & PARTNERS, s. r. o., Križkova 9, 811 04 Bratislava, IČO: 36 353 591, v mene ktorej koná Mgr. Denisa Schultzová, advokát, prostredníctvom splnomocnenej zástupkyne Mgr. Renaty Tužinskej, advokátskeho koncipienta, vo veci koncentrácie podnikateľov PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 a Debreceni Hús Zártkörűen működő Részvénytársaság, Vágóhid u. 9, 4030 Debrecen, Maďarská republika, reg. č.: Cg. 09-10-000089,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej kontroly podnikateľom PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 nad podnikom podnikateľa Debreceni Hús Zártkörűen működő Részvénytársaság, Vágóhid u. 9, 4030 Debrecen, Maďarská republika, reg. č.: Cg. 09-10-000089, ku ktorej došlo na základe Zmluvy o kúpe a predaji akcií uzatvorenej dňa 22. 02. 2008 medzi podnikateľmi R-KO-N Befektetési és Vagyonkezelő Kft., so sídlom Gubacsi u. 6/B, 1097 Budapešť, Maďarská republika, SZOLE Befektetési és Ingatlanforgalmazási Kft., so sídlom Gubacsi u. 6/B, 1097 Budapešť, Maďarská republika, Gyula Román, bytom Maros u. 24, 1124 Budapešť, Maďarská republika a Románné Dr. Klára Kolozsi, bytom Stollár Béla u. 4, II/1, 1055 Budapešť, Maďarská republika ako predávajúcimi a podnikateľom PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 ako kupujúcim a Istvánom Kovácsom, bytom Kaán Károly u. 9, 5000 Szolnok, Maďarská republika.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 1237/2008 dňa 31. 03. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 (ďalej len „PENTA“) prostredníctvom splnomocnenej spoločnosti Advokátska kancelária SCHULTZOVÁ & PARTNERS, s. r. o., Križkova 9, 811 04 Bratislava, IČO: 36 353 591, v mene ktorej koná Mgr. Denisa Schultzová, advokát, prostredníctvom splnomocnenej zástupkyne Mgr. Renaty Tužinskej, advokátskeho koncipienta (ďalej len „splnomocnená zástupkyňa“), oznamuje nadobudnutie priamej kontroly nad podnikom podnikateľa Debreceni Hús Zártkörűen működő Részvénytársaság, Vágóhid u. 9, 4030 Debrecen, Maďarská republika, reg. č.: Cg. 09-10-000089 (ďalej len „Debreceni“), ku ktorej došlo na základe Zmluvy o kúpe a predaji akcií uzatvorenej dňa 22. 02. 2008 medzi podnikateľmi R-KO-N Befektetési és Vagyonkezelő Kft., so sídlom Gubacsi u. 6/B, 1097 Budapešť, Maďarská republika, SZOLE Befektetési és Ingatlanforgalmazási Kft., so sídlom Gubacsi u. 6/B, 1097 Budapešť, Maďarská republika, Gyula Román, bytom Maros u. 24, 1124 Budapešť, Maďarská republika a Románné Dr. Klára Kolozsi, bytom Stollár Béla u. 4, II/1, 1055 Budapešť, Maďarská republika ako predávajúcimi a podnikateľom PENTA ako kupujúcim a Istvánom Kovácsom, bytom Kaán Károly u. 9, 5000 Szolnok, Maďarská republika (ďalej len „Zmluva o kúpe a predaji akcií“).

Dňa 31. 03. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0025/OK/2008, o čom úrad informoval oznamovateľa koncentrácie listom číslo 1481/PMÚ SR/2008 zo dňa 14. 04. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 1481/PMÚ SR/2008 zo dňa 14. 04. 2008 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 1822/2008 dňa 07. 05. 2008 a 1926/2008 dňa 16. 05. 2008. Doručením listu zaevidovaným úradom pod číslom 1926/2008 sa oznámenie predmetnej koncentrácie stalo úplným a dňa 19. 05. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 1974/PMÚ SR/2008 zo dňa 20. 05. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 18. 04. 2008.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných z predchádzajúcej činnosti úradu (rozhodnutie číslo 2007/FK/3/1/001 zo dňa 05. 01. 2007, rozhodnutie číslo 2007/FH/3/1/005 zo dňa 19. 01. 2007, rozhodnutie číslo 2007/FK/3/1/008 zo dňa 12. 02. 2007, rozhodnutie číslo 2007/FH/3/1/009 zo dňa 13. 02. 2007, rozhodnutie číslo 2007/FH/3/1/018 zo dňa 29. 03. 2007, rozhodnutie číslo 2008/FH/3/1/049 zo dňa 18. 06. 2008) vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	PENTA

PENTA je spoločnosť založená v súlade s právnym poriadkom Cyperskej republiky zaregistrovaná pod číslom HE 158996. PENTA je jednou zo spoločností patriacich do ekonomickej skupiny podnikateľa Penta Holding Limited, ktorý je spoločnosťou holdingového typu (ďalej len „skupina PENTA“). Spoločnosti zo skupiny PENTA sa podľa oznámenia koncentrácie zaoberajú investovaním do kapitálu súkromných podnikov, pričom sa zameriavajú predovšetkým na reštrukturalizačné projekty v oblasti Strednej a Východnej Európy. Štruktúra skupiny ako aj zoznam spoločností patriacich do skupina PENTA boli označené za predmet obchodného tajomstva a je súčasťou spisového materiálu.

Spoločnosti zo skupiny PENTA vlastnia v Slovenskej republike viacero podnikov pôsobiacich v rozličných odvetviach, pričom zoznam aktivít, ktoré vykonávajú spoločnosti zo skupiny PENTA na území Slovenskej republiky je súčasťou spisového materiálu. 

Podnikateľ PENTA pôsobí na území Slovenskej republiky okrem iného aj v odvetví mäsového priemyslu. V tejto oblasti pôsobí prostredníctvom nasledovných dcérskych spoločností:
•	PM Zbrojníky, a. s., Skuteckého 23, 974 01 Banská Bystrica, IČO: 34 149 244 (ďalej len „PM Zbrojníky“),
•	HC Trade, a. s., Uránová 11, 821 02 Bratislava, IČO: 36 741 604 (ďalej len „HC Trade“), pričom spoločnosť HC Trade vlastní spoločnosti:
-	MECOM, a. s. Humenné, Poľná 4, 066 01 Humenné, IČO: 31 711 367 (ďalej len „Mecom“),
-	MECOM TRADE, spol. s r. o., Poľná 4, 066 01 Humenné, IČO: 31 719 236 (ďalej len „Mecom Trade“),
-	MECOM AGRO, spol. s r. o. Humenné, Poľná 4, 066 01 Humenné, IČO: 31 735 151 (ďalej len „Mecom Agro“), pričom spoločnosť Mecom Agro vlastní spoločnosť HRÁDOK MÄSOKOMBINÁT, spol. s r. o., Poľná 4, 066 01 Humenné, IČO: 31 634 761 (ďalej len „Hrádok“).

Podnikateľ PENTA prostredníctvom dcérskych spoločností PM Zbrojníky a HC Trade vlastní bitúnky na porážku jatočných ošípaných a jatočného hovädzieho dobytka, zaoberá sa spracovaním a predajom bravčového mäsa, hovädzieho mäsa, mäsových výrobkov a mäsových konzerv a prevádzkuje sieť maloobchodných predajní, ktoré sa zameriavajú na predaj bravčového mäsa, hovädzieho mäsa, mäsových výrobkov a mäsových konzerv. 

Z vyššie uvedených skutočností vyplýva, že spoločnosť PENTA je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Debreceni

Spoločnosť Debreceni je založená v súlade s právnym poriadkom Maďarskej republiky zaregistrovaná pod číslom Cg. 09-10-000089. Z oznámenia koncentrácie vyplýva, že hlavným predmetom činnosti spoločnosti Debreceni je spracovanie a konzervovanie mäsa a výroba mäsových a hydinových výrobkov. Majetkové podiely v spoločnosti Debreceni vlastnia podnikatelia, ktorých štruktúra a zoznam boli označené za predmet obchodného tajomstva a sú súčasťou spisového materiálu. 

Podľa údajov predložených v oznámení koncentrácie spoločnosť Debreceni kontroluje nasledovné spoločnosti:
•	Csabahús Élelmiszeripari Termelő Szolgáltató és Tanácsadó Kft., so sídlom 5600 Békéscsaba, Kétegyházi út 8, Maďarská republika (ďalej len „Csabahús“),
•	Szole-Meat Húsipari Kft., so sídlom 5000 Szolnok, Vágóhíd u. 60, Maďarská republika (ďalej len „Szole-Meat“),
•	Kapuvári Hús Zrt., so sídlom 9330 Kapuvár, Cseresznye sor 21, Maďarská republika (ďalej len „Kapuvári Hús“).

Spoločnosť Debreceni pôsobí podľa oznámenia koncentrácie na území Slovenskej republiky prostredníctvom dcérskych spoločností Csabahús a Szole-Meat, ktoré na Slovensko dovážajú mäsové výrobky vyrobené vo vlastných výrobných prevádzkach v Maďarskej republike. 

Z vyššie uvedených skutočností vyplýva, že spoločnosť Debreceni je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 22. 02. 2008 bola uzatvorená Zmluva o kúpe a predaji akcií, na základe ktorej získa podnikateľ PENTA 99,98 % akcií podniku podnikateľa Debreceni. Z predložených podkladov vyplýva, že na základe nadobudnutia majoritného majetkového podielu v podniku podnikateľa Debreceni získa podnikateľ PENTA možnosť vykonávať rozhodujúci vplyv pri prijímaní strategických rozhodnutí v podniku podnikateľa Debreceni, čím podnikateľ PENTA získa možnosť vykonávať výlučnú kontrolu nad podnikom podnikateľa Debreceni. 

Nadobudnutím majoritného majetkového podielu v podniku podnikateľa Debreceni získa podnikateľ PENTA nepriamu kontrolu aj nad dcérskymi spoločnosťami podnikateľa Debreceni, avšak vzhľadom na to, že z ustanovení Zmluvy o kúpe a predaji akcií vyplýva, že akcie spoločnosti Kapuvári Hús budú prevedené na spoločnosť R-KO-N Befektetési és Vagyonkezelő Kft., so sídlom Gubacsi u. 6/B, 1097 Budapešť, Maďarská republika, uskutočnením posudzovanej transakcie nadobudne podnikateľ PENTA prostredníctvom podnikateľa Debreceni kontrolu iba nad spoločnosťami Csabahús a Szole-Meat.

Vzhľadom na vyššie uvedené úrad zistil, že uzatvorením Zmluvy o kúpe a predaji akcií vznikla koncentrácia podnikateľov PENTA a Debreceni podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ PENTA, ktorý získava priamu kontrolu nad podnikom podnikateľa Debreceni.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ PENTA, ktorý získava priamu kontrolu nad podnikom podnikateľa Debreceni, ako aj podnikateľ Debreceni, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na to, že účastníci koncentrácie nemali v čase oznámenia predmetnej koncentrácie k dispozícii údaje o obratoch za uzatvorené účtovné obdobie za rok 2007, úrad pri posudzovaní predmetnej koncentrácie vychádzal z údajov o obratoch dosiahnutých účastníkmi koncentrácie v roku 2006.

Na základe predložených podkladov a informácií úrad zistil, že účastník koncentrácie PENTA dosiahol v roku 2006 na území Slovenskej republiky celkový obrat vyšší ako 500 000 000 Sk, a že účastník koncentrácie Debreceni dosiahol v roku 2006 celosvetový celkový obrat vyšší ako 1 200 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe a predaji akcií, ktorá bola uzatvorená dňa 22. 02. 2008. Vzhľadom na to, že oznámenie predmetnej koncentrácie bolo doručené úradu dňa 31. 03. 2008, predmetná koncentrácia bola oznámená úradu v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Vzhľadom na pôsobenie účastníka koncentrácie Debreceni na území Slovenskej republiky úrad na základe predložených podkladov a informácií v oznámení koncentrácie zistil, že aktivity účastníkov koncentrácie PENTA a Debreceni sa na území Slovenskej republiky sa prekrývajú v oblasti spracovania a predaja mäsových výrobkov. 

Relevantný trh spracovania a predaja mäsových výrobkov

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokozmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj mäsových výrobkov sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu mäsových výrobkov zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov. 

Vzhľadom na senzorické a chuťové vlastnosti, ceny a účel použitia, ktorými sa mäsové výrobky odlišujú od čerstvého mäsa, úrad zadefinoval spracovanie a predaj mäsových výrobkov ako samostatný tovarový relevantný trh.

Z oznámenia koncentrácie, ako aj z predchádzajúcej činnosti úradu (rozhodnutie číslo 2006/FK/3/1/005 zo dňa 17. 01. 2006) vyplýva, že z hľadiska charakteristiky, ceny a účelu použitia sú hydinové mäsové výrobky pre spotrebiteľa zastupiteľné s určitou skupinou produktov z bravčového a hovädzieho mäsa, na základe čoho relevantný trh spracovania a predaja mäsových výrobkov zahŕňa hydinové, bravčové i hovädzie mäsové výrobky. V prípade predmetnej koncentrácie sa úrad zaoberal vyhodnocovaním dopadov posudzovanej koncentrácie na relevantný trh spracovania a predaja mäsových výrobkov, ktorý zahŕňa bravčové a hovädzie mäsové výrobky. Vzhľadom na závery uvedené neskôr, úrad sa pre účely tohto rozhodnutia nezaoberal podrobnejším vyhodnocovaním dopadov na širšie zadefinovaný tovarový relevantný trh. V časti 7 na strane 13 tohto rozhodnutia úrad uvádza iba alternatívne vyhodnotenie dopadu predmetnej koncentrácie na širšie zadefinovaný tovarový relevantný trh. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Relevantný trh spracovania a predaja mäsových výrobkov

Pri určení priestorovej dimenzie predmetného tovarového relevantného trhu, úrad vychádzal z informácií predložených účastníkom konania ako aj z informácií vyplývajúcich z predchádzajúcej činnosti úradu, podľa ktorých podnikanie na relevantnom trhu spracovania a predaja mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. 

Na základe dostupných informácií úrad zistil, že na relevantnom trhu spracovania a predaja mäsových výrobkov pôsobia podnikatelia, ktorí predávajú príslušné produkty na území celej Slovenskej republiky, ale aj podnikatelia, ktorí predávajú príslušné produkty len v určitých regiónoch Slovenskej republiky. Vzhľadom na to, že účastníci koncentrácie pôsobia na území celej Slovenskej republiky a napriek možným menším regionálnym trhom súťažia s ostatnými podnikateľmi na celom území Slovenskej republiky, úrad dospel k záveru, že relevantné trhy spracovania a predaja mäsových výrobkov možno vymedziť územím Slovenskej republiky.

Z predložených podkladov a informácií zároveň vyplýva, že významné ekonomické, technické, právne alebo iné bariéry neobmedzujú podnikanie na relevantnom trhu spracovania a predaja mäsových výrobkov ani na medzinárodnej úrovni, minimálne medzi krajinami Európskej únie. Vzhľadom na to, že v posledných rokoch postupne vzrástol objem medzinárodného obchodu s mäsovými výrobkami v Slovenskej republike, úrad dospel k záveru, že obchodovanie na relevantnom trhu spracovania a predaja mäsových výrobkov sa uskutočňuje na území širšom ako je územie Slovenskej republiky. 

Vzhľadom na závery uvedené neskôr, úrad ponechal pre účely tohto rozhodnutia presnú definíciu priestorového relevantného trhu spracovania a predaja mäsových výrobkov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetný tovarový relevantný trh na území Slovenskej republiky.

6.	Možnosti vstupu na trh 

Pri posudzovaní dopadov predmetnej koncentrácie na relevantný trh spracovania a predaja mäsových výrobkov úrad zistil, že vstup nových podnikateľov na predmetný relevantný trh na území Slovenskej republiky významne neobmedzujú právne ani regulačné bariéry vstupu. Relevantný trh spracovania a predaja mäsových výrobkov na Slovensku upravujú určité veterinárne normy, ako aj Potravinový kódex, ktorý zaväzuje predovšetkým domácich výrobcov. Pre podnikateľov z krajín Európskej únie neexistujú žiadne bariéry pri dovoze. Relevantné bariéry vstupu na predmetný relevantný trh existujú predovšetkým pre výrobcov z tretích krajín (t. j. z krajín mimo Európskej únie), ktorí musia pri vstupe na posudzovaný relevantný trh splniť podmienky vyplývajúce z národnej legislatívy, ale aj z legislatívy Európskej únie.

Z predložených podkladov a informácií ďalej vyplýva, že náklady na efektívny vstup na relevantný trh spracovania a predaja mäsových výrobkov nepredstavujú významnú bariéru z finančného ani z časového hľadiska, neexistujú žiadne prekážky v prístupe k surovinám na výrobu predmetných výrobkov, výskum, vývoj a inovácie v oblasti použitej výrobnej technológie, balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia, pričom zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu na relevantný trh spracovania a predaja mäsových výrobkov nemá takisto podstatný vplyv, ktorý by obmedzoval nového podnikateľa pri vstupe na predmetný relevantný trh na území Slovenskej republiky.

7.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde na vymedzenom relevantnom trhu k takým zmenám, ktoré by vytvárali dominantné postavenie podnikateľa PENTA, ktorého dôsledkom môžu byť významné prekážky efektívnej súťaže na vymedzenom relevantnom trhu na území Slovenskej republiky.

Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Vzhľadom na to, že tak ako bolo uvedené vyššie, podnikateľ Debreceni pôsobí prostredníctvom dcérskych spoločností Csabahús a Szole-Meat v rovnakej oblasti ako podnikateľ PENTA prostredníctvom dcérskych spoločností PM Zbrojníky, Mecom a Hrádok, posudzovaná koncentrácia je koncentráciou horizontálneho charakteru. Pri posudzovaní dopadov predmetnej koncentrácie na hospodársku súťaž na vymedzenom relevantnom trhu úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzenom relevantnom trhu, pričom údaje uvedené v hranatých zátvorkách boli označené za predmet obchodného tajomstva a sú súčasťou spisového materiálu.

Relevantný trh spracovania a predaja mäsových výrobkov

Pri vyčísľovaní celkovej veľkosti relevantného trhu spracovania a predaja mäsových výrobkov úrad pre účely tohto rozhodnutia vychádzal z kumulovaných údajov vo výkazoch s názvom Rozdelenie výrobkov z mäsa s označením RM (MP SR) 2 - 12 (ďalej len „výkazy RM (MP SR) 2-12“), ktoré spracováva spoločnosť Radela. Konkrétne údaje o celkovom predaji mäsových výrobkov na území Slovenskej republiky v rokoch 2005, 2006 a 2007 sa nachádzajú v nasledujúcej tabuľke.

Rok	Predaj mäsových výrobkov v SR (tony)	
2005	99 016	
2006	102 711	
2007	105 120	
Zdroj: Výkazy RM (MP SR) 2-12

Podiely účastníkov koncentrácie na relevantnom trhu spracovania a predaja mäsových výrobkov vyčíslil úrad na základe údajov uvedených v oznámení koncentrácie, ako aj na základe údajov o predaji mäsových výrobkov zistených z výkazov RM (MP SR) 2-12, ktoré zasielali spoločnosti PM Zbrojníky, Mecom a Hrádok spoločnosti Radela v rokoch 2005, 2006 a 2007. Podiely konkurentov na predmetnom relevantnom trhu vyčíslil úrad na základe údajov získaných v predchádzajúcej činnosti úradu. Konkrétna výška trhových podielov, ktoré dosiahli účastníci koncentrácie a vybraní konkurenti na relevantnom trhu spracovania a predaja mäsových výrobkov je uvedená v nasledujúcej tabuľke.

Podnikatelia	Podiely na relevantnom trhu predaja mäsových výrobkov v SR (%)	
	2005	2006	2007	
PM Zbrojníky	[10,00 – 14,00]	[7,00 – 11,00]	[5,00 – 8,00]	
Mecom	[16,00 – 20,00]	[16,00 – 22,00]	[17,00 – 23,00]	
Hrádok 	[10,00 – 14,00]	[9,00 – 13,00]	[12,00 – 16,00]	
Debreceni	[0,05 – 0,09]	[0,08 – 0,12]	[0,07 – 0,11]	
Tauris, a. s.	16,69	14,17	15,76	
Tauris Myjava, spol. s r. o.	3,93	3,80	4,37	
Mäso Spiš, spol. s r. o.	3,73	3,59	3,66	
Púchovský mäsový priemysel,a.s.	2,15	2,03	2,26	
Svaman, spol. s r. o.	0,83	0,77	1,74	
Maroš, spol. s r. o.	0,54	0,41	0,40	
Hôrka, s. r. o.	0,54	1,68	1,17	
Nord Svit, s. r. o.	3,46	2,56	3,19	
Zdroj: Oznámenie koncentrácie, predchádzajúca činnosť úradu

Vychádzajúc z vyššie uvedenej tabuľky úrad zistil, že v roku 2007 dosiahol najvyšší trhový podiel podnikateľ PENTA, ktorý prostredníctvom spoločností PM Zbrojníky, Mecom a Hrádok dosiahol trhový podiel na predmetnom relevantnom trhu vo výške [39,50 – 44,00] %. Druhý najvyšší trhový podiel na predmetnom relevantnom trhu, vo výške 23,79 %, dosiahla v roku 2007 spoločnosť Eco-Invest, a. s. prostredníctvom svojich dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o.. 

Na základe verejne dostupných zoznamov Štátnej veterinárnej a potravinovej správy Slovenskej republiky o schválených a povolených prevádzkach pre mäsové výrobky a čerstvé mäso úrad zistil, že na predmetnom relevantnom trhu pôsobí až 213 podnikateľov, ktorí sa zaoberajú spracovaním a následným predajom mäsových výrobkov na území Slovenskej republiky. Z vyššie uvedeného teda vyplýva, že relevantný trh spracovania a predaja mäsových výrobkov sa vyznačuje malým počtom väčších podnikateľov a veľkým počtom menších podnikateľov. Podnikatelia pôsobiaci na predmetnom relevantnom trhu predávajú mäsové výrobky buď v určitom regióne, resp. regiónoch alebo na území celej Slovenskej republiky. 

Zo štatistických údajov zároveň vyplýva, že časť z celkového predaja mäsových výrobkov na území Slovenskej republiky pochádza zo zahraničia. Podľa údajov zo Štatistického úradu SR bolo v roku 2007 na územie Slovenskej republiky dovezených 16 583 ton mäsových výrobkov, čo bolo oproti roku 2006 viac o 37,5 % a oproti dovozu mäsových výrobkov v roku 2005 to bolo viac až o 91 %. Najväčší podiel mäsových výrobkov bol v roku 2007 dovezený z Česka, Poľska, Nemecka a Maďarska.

V predchádzajúcej činnosti úrad oslovil viaceré siete maloobchodných reťazcov, ktoré predstavujú hlavný odbytový kanál pre výrobcov mäsových výrobkov. Na základe odpovedí oslovených podnikateľov úrad zistil, že siete maloobchodných reťazcov ponúkajú vo svojich predajniach mäsové výrobky od viacerých dodávateľov nielen zo Slovenska, ale aj zo zahraničia. Niektorí z dodávateľov zásobujú svojimi výrobkami predajne na území celého Slovenska, iní dodávatelia zásobujú svojimi výrobkami predajne iba v určitom regióne Slovenska. Z odpovedí oslovených obchodných reťazcov vyplýva, že predaj mäsových výrobkov sa uskutočňuje na základe zmlúv s individuálne dohodnutými obchodnými podmienkami prevažne na obdobie jedného roka. Vzhľadom na charakter predmetného tovaru, rozhodovanie spotrebiteľov predovšetkým na základe ceny a dostatočný počet vhodných dodávateľov, odberatelia mäsových výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mäsových výrobkov. Na základe týchto skutočností môžu odberatelia mäsových výrobkov vyvolávať tlak na svojich dodávateľov pri vyjednávaní obchodných podmienok.

Podľa údajov o odbytových cenách, ktoré sleduje spoločnosť Radela vo výkaze Mesačný výkaz o vývoji priemerných nákupných cien jatočných zvierat a odbytových cien výsekového mäsa a výrobkov CM (MP SR) 3-12 (ďalej len „výkaz CM (MP SR) 3-12“) možno konštatovať, že priemerné ceny za 1 kg vybraných mäsových výrobkov, za ktoré ich poskytujú výrobcovia predajcom do predajní sa vo všeobecnosti v posledných troch rokoch znížili. 

Uskutočnením posudzovanej koncentrácie nadobudne podnikateľ PENTA trhový podiel podnikateľa Debreceni, ktorý dosiahol na predmetnom relevantnom trhu v roku 2007 podiel vo výške [0,07 – 0,11] %. Podnikateľ PENTA si tak nepatrne zvýši trhový podiel na predmetnom relevantnom trhu z [39,50 – 44,00] % na [39,60 – 44,10] % a najbližším konkurentom podnikateľa PENTA bude spoločnosť Eco-Invest, a. s., ktorá prostredníctvom svojich dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o., dosiahla v roku 2007 na predmetnom relevantnom trhu podiel vo výške 23,79 %. Vzhľadom na nízky trhový podiel, ktorý dosiahol podnikateľa Debreceni na predmetnom relevantnom trhu, úrad dospel k záveru, že postavenie podnikateľa PENTA na predmetnom relevantnom trhu sa po uskutočnení posudzovanej koncentrácie nezmení a posudzovaná koncentrácia nezasiahne do existujúcej štruktúry predmetného relevantného trhu. 

Z predchádzajúcej činnosti úradu vyplýva, že určitá skupina mäsových výrobkov z bravčového a hovädzieho mäsa je zastupiteľná s hydinovými mäsovými výrobkami. 
V prípade vyčíslenia trhových podielov na relevantnom trhu spracovania a predaja mäsových výrobkov vrátane hydinových mäsových výrobkov sa trhový podiel podnikateľa PENTA uskutočnením posudzovanej koncentrácie zvýši nepatrne z [36,00 – 40,00] % na [36,10 – 40,10] % a spoločnosť Eco-Invest, a. s. ako druhý najväčší podnikateľ dosiahne trhový podiel vo výške 21,78 %. Medzi konkurentov účastníkov koncentrácie na relevantnom trhu spracovania a predaja mäsových výrobkov vrátane hydinových mäsových výrobkov potom patria napríklad aj spoločnosti HYZA, a. s. a HYDINA ZK, a. s., ktoré sú zamerané iba na výrobu hydinových mäsových výrobkov. 

Tak ako bolo uvedené vyššie, predovšetkým vzhľadom na to, že z dôvodu zanedbateľného trhového podielu podnikateľa Debreceni uskutočnenie posudzovanej koncentrácie nespôsobí zmenu v existujúcej štruktúre predmetného relevantného trhu, ako aj vzhľadom to, že na relevantnom trhu spracovania a predaja mäsových výrobkov na území Slovenskej republiky pôsobí viacero veľkých a množstvo ďalších menších podnikateľov, ktorí sa zaoberajú poskytovaním mäsových výrobkov na celom území Slovenskej republiky alebo len v určitých regiónoch, vyjednávaciu silu odberateľov, rastúce dovozy, spotrebiteľské správanie orientované predovšetkým podľa ceny a nízke bariéry vstupu na relevantný trh spracovania a predaja mäsových výrobkov, úrad dospel k záveru, že podnikateľ PENTA bude i napriek svojej ekonomickej sile vystavený podstatnej hospodárskej súťaži na predmetnom relevantnom trhu aj po uskutočnení posudzovanej koncentrácie a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja mäsových výrobkov v Slovenskej republike.

Podľa § 33 zákona úrad listom číslo 2368/PMÚ SR/2008 zo dňa 18. 06. 2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 2380/2008 dňa 19. 06. 2008, v ktorom vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že nemá k podkladu rozhodnutia, k spôsobu jeho zistenia, ani k záverom prešetrovania, ku ktorým úrad dospel, žiadne pripomienky a nenavrhuje ani doplnenie podkladu rozhodnutia.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Advokátska kancelária SCHULTZOVÁ & PARTNERS, s. r. o.
Mgr. Renata Tužinská
Križkova 9
811 04 Bratislava